text: Trafikken er blevet mere sikker
  12 juli 2013 kl. 12.20
  Det bliver år for år mere sikkert at kaste sig ud i trafikken. Antallet af ulykker falder drastisk.
  Alene i Syd- og Sønderjylland er antallet af dødsulykker faldet fra 86 til 27 fra 2003 til 2012, fremgår det af en opgørelse fra Danmarks Statistik.
  Mere sikre biler, forbedring af veje med blandt andet rundkørsler og fartbegrænsninger har reddet liv og førlighed.
  Afdelingsleder Marianne Foldberg Steffensen, Vejdirektoratet, peger også på, at antallet af spritbilister er faldet. Det gælder især i Syd- og Sønderjylland.
  Antallet af tilskadekomne og dræbte i trafikken er faldet overalt.
  Her er tallene for de enkelte syd- og sønderjyske kommuner målt fra 2003 til 2012:
  Esbjerg: 188 dræbte og tilskadekomne er faldet til 102.
  Fanø: Tre til en.
  Fredericia: 48 til 21.
  Haderslev: 93 til 41.
  Kolding: 123 til 46.
  Sønderborg: 123 til 67.
  Tønder: 100 til 63.
  Varde: 104 til 41.
  Vejen: 58 til 46.
  Vejle: 183 til 81.
  Aabenraa: 173 til 52.
  Horsens: 132 til 49.
  Tallene er baseret på anmeldelser til politiet, og Danmarks Statistik gør opmærksom på, at antallet af tilskadekomne reelt er højere, da trafikanter med mindre skader ikke anmelder sagen til politiet, men blot tager til skadestuen. Imidlertid viser tendensen i tallene, at trafiksikkerheden er steget markant.
  